b'\n_START_ARTICLE_\nHarmaanieri\xc3\xa4\n_START_SECTION_\nTuntomerkit\n_START_PARAGRAPH_\nHarmaanieri\xc3\xa4ss\xc3\xa4 on koko ruumiissa selk\xc3\xa4-, rasva- ja pyrst\xc3\xb6ev\xc3\xa4 mukaan lukien runsaasti valkoisia ja keltaisia pilkkuja. Yleisv\xc3\xa4ritys on yleens\xc3\xa4 ruskeankellert\xc3\xa4v\xc3\xa4 tai tummanvihert\xc3\xa4v\xc3\xa4, joskus jopa musta tai harmahtava. Harmaanieri\xc3\xa4n suuren koon syyn\xc3\xa4 pidet\xc3\xa4\xc3\xa4n sen korkeaa ik\xc3\xa4\xc3\xa4. Inarij\xc3\xa4rvest\xc3\xa4 saadut viisivuotiaat yksil\xc3\xb6t painoivat 1,3\xe2\x80\x932,2\xc2\xa0kg. Yleinen saaliskoko on Inarinj\xc3\xa4rvess\xc3\xa4 0,7\xe2\x80\x932\xc2\xa0kg, mutta yli 7-kiloisiakin on saatu. Kanadassa on tavattu 46,4-kiloinen kala. Harmaanieri\xc3\xa4 muistuttaa nieri\xc3\xa4\xc3\xa4 ja puronieri\xc3\xa4\xc3\xa4.\n_START_SECTION_\nLevinneisyys\n_START_PARAGRAPH_\nHarmaanieri\xc3\xa4 on pohjoisten vesien asukas. Sen levinneisyys kattaa l\xc3\xa4hes koko Kanadan ja osittain Alaskan. Yhdysvalloissa rajoittuu Alaskan lis\xc3\xa4ksi maan pohjoisosan Suuriin j\xc3\xa4rviin._NEWLINE_Suomessa harmaanieri\xc3\xa4 on menestynyt ainoastaan Inarij\xc3\xa4rvess\xc3\xa4, jossa paikalliset asukkaat ovat nimitt\xc3\xa4neet sit\xc3\xa4 hurttarauduksi. Siell\xc3\xa4k\xc3\xa4\xc3\xa4n lis\xc3\xa4\xc3\xa4ntyminen ei ole onnistunut, sill\xc3\xa4 kaikki saaliiksi saadut kalat ovat syntyneet kalanviljelylaitoksella. Ruotsissa harmaanieri\xc3\xa4st\xc3\xa4 on pitk\xc3\xa4aikaisempaa kokemusta. Siell\xc3\xa4 harmaanieri\xc3\xa4\xc3\xa4 on istutettu erityisesti s\xc3\xa4\xc3\xa4nn\xc3\xb6stelyj\xc3\xa4rviin ja jokien patoaltaisiin. Harmaanieri\xc3\xa4\xc3\xa4 on siirretty my\xc3\xb6s muun muassa Norjaan sek\xc3\xa4 etel\xc3\xa4isen Etel\xc3\xa4-Amerikan sis\xc3\xa4vesiin Argentiinassa ja Chiless\xc3\xa4.\n_START_SECTION_\nRavinto ja elintavat\n_START_PARAGRAPH_\nHarmaanieri\xc3\xa4 on kaikkiruokainen. Sille kelpaa kaikenlainen el\xc3\xa4inravinto. Kitaan joutuu el\xc3\xa4inplanktonia, \xc3\xa4yri\xc3\xa4isi\xc3\xa4, hy\xc3\xb6nteistoukkia, sammakoita ja kaloja. P\xc3\xa4\xc3\xa4osa ravinnosta koostuu kaloista jo harmaanieri\xc3\xa4n ollessa 25\xe2\x80\x9330\xc2\xa0cm:n pituinen._NEWLINE_Harmaanieri\xc3\xa4 viihtyy yksinomaan viileiss\xc3\xa4, runsashappisissa ja syviss\xc3\xa4 j\xc3\xa4rviss\xc3\xa4. Kutuaikaa lukuun ottamatta harmaanieri\xc3\xa4 on vaelteleva yksin\xc3\xa4inen kala. Vaellusaluetta rajoittaa j\xc3\xa4rven koko. Kes\xc3\xa4aikaan rajoitteena on veden l\xc3\xa4mpeneminen. Koleiden vesien asukki ei suostu hetkeksik\xc3\xa4\xc3\xa4n nousemaan harppauskerroksen yl\xc3\xa4puolisiin l\xc3\xa4mpimiin vesiin, paitsi syksyll\xc3\xa4 kalan noustessa kutemaan.\n_START_SECTION_\nLis\xc3\xa4\xc3\xa4ntyminen ja elinik\xc3\xa4\n_START_PARAGRAPH_\nJ\xc3\xa4rvikutuisen harmaanieri\xc3\xa4n ensimm\xc3\xa4inen kutu tapahtuu vasta kalan ollessa 5\xe2\x80\x9310-vuotias. Joskus sukukypsyyden saavuttaminen voi vied\xc3\xa4 jopa 20 vuotta. Kutuaika on syys\xe2\x80\x93marraskuussa veden l\xc3\xa4mp\xc3\xb6tilan ollessa 10\xe2\x80\x9313 astetta. Kutupaikkojen laatu ja syvyys vaihtelevat rajusti. Er\xc3\xa4\xc3\xa4t kannat kutevat jopa monien kymmenien metrien syvyydess\xc3\xa4, mutta tavanomainen kutupaikka on 10 metrin syvyydess\xc3\xa4 hiekka- ja sorapohjalla. Kutu alkaa risujen ja muiden irtoroskien puhdistamisella kutupohjasta. Yksi naaras voi kutea kahden eri koiraan kanssa. Silti koiraat joutuvat taistelemaan runsaasti naaraista. Varsinaista kutukuoppaa ei kaiveta, vaan kun m\xc3\xa4ti ja maiti on laskettu, naaras huiskii ne kivien ja hiekan sekaan pyrst\xc3\xb6ll\xc3\xa4\xc3\xa4n._NEWLINE_Harmaanieri\xc3\xa4 on pitk\xc3\xa4ik\xc3\xa4inen kala. Jopa 30\xe2\x80\x9340-vuotiaita yksil\xc3\xb6it\xc3\xa4 on tavattu. Se on my\xc3\xb6s eritt\xc3\xa4in hidaskasvuinen kala; 30\xc2\xa0cm:n kokoisena istutetun kalan on havaittu saavuttavan 50\xc2\xa0cm:n pituuden vasta 4\xe2\x80\x935 j\xc3\xa4rvivuoden j\xc3\xa4lkeen._NEWLINE_Harmaanieri\xc3\xa4n saalistajia luonnossa ovat ihmisen lis\xc3\xa4ksi ainakin: piikkimonni (Ameiurus nebulosus), Ichthyomyzon unicuspis, made (Lota lota), merinahkiainen (Petromyzon marinus) ja py\xc3\xb6r\xc3\xb6siika (Prosopium cylindraceum).'